किन छैन पुलिसमा आकर्षण ?
कुनै समय थियो, पुलिस भनेपछि नेपाली घरेलु फुटबलको महाशक्ति हुन्थ्यो । धेरै होइन, एकाध दशक अगाडिसम्म पुलिसले पस्कने फुटबल सबैभन्दा अब्बल दर्जाका हुने गर्थ्यो ।
काठमाडौँ — कुनै समय थियो, पुलिस भनेपछि नेपाली घरेलु फुटबलको महाशक्ति हुन्थ्यो । धेरै होइन, एकाध दशक अगाडिसम्म पुलिसले पस्कने फुटबल सबैभन्दा अब्बल दर्जाका हुने गर्थ्यो ।त्यसैले धेरै राम्रा खेलाडीको गन्तव्य पनि पुलिस नै हुने गर्थ्यो । तर अहिले समय फेरिएको छ । पुलिस न त नेपाली फुटबलको शक्ति रह्यो, न त खेलाडीमाझ आकर्षण नै । सहिद स्मारक लिग ए डिभिजनमा मंगलबार पुलिसको पहिलो खेल थियो । त्यसले पनि प्रमाणित गर्‍यो, पुलिस फुटबल अब पहिले जस्तो रहेन ।त्यो पुरानो अब्बल दर्जाको पुलिस टिमको अन्तिम पुस्ताका खेलाडीभन्दा हुन्छ, अनन्त थापालाई । उनी अहिले प्रशिक्षक छन् । खुबै कूटनीतिक उत्तर दिने गर्छन् । हिमालयन शेर्पा क्लबसँग गोलरहित बराबरीमा रोकिएपछि पोस्ट म्याच कन्फ्रेन्समा बोल्दै थापाले उल्टै दाबी गरे, ‘पुलिसमा अझै आकर्षण घटेको छैन । कोही खेलाडीलाई नेपालको राष्ट्रिय टिममा प्रवेश पाउने छ भने त्यसका लागि सबैभन्दा उपयुक्त पुलिस टिमबाटै खेल्नु हो ।’यो भनाइ कत्तिको वजनदार छ । त्यसको झल्को त प्रतियोगिता सुरु हुन अगाडि आयोजित प्रेस कन्फ्रेन्समै देखियो । कप्तानका रूपमा प्रस्तुत भएका भोला सिलवाल भन्दैथिए, ‘पुलिस अब नेपाली फुटबल खेलाडीका लागि आकर्षण रहेन ।’ त्यसैले त औसत खेलाडी लिएर उत्रेको पुलिसले मंगलबार दशरथ रंगशालामा भएको खेलमा न त कुनै गतिलो आक्रमण बुन्न सक्यो, न त आहा.. भन्नलायक खेल नै प्रदर्शन गर्‍यो । बरु आफ्नो साख गुमायो र एक अंकमै चित्त बुझायो ।त्यसैले त्यो गोलरहित बराबरीमा हिमालयनन शेर्पाका प्रशिक्षक र खेलाडी सबै खुसी थिए । प्रशिक्षक सन्जीव बुढाथोकी र खेलाडी आशिष गुरुङ दुवै मख्ख थिए, पुलिसविरुद्ध एक अंक बटुल्न पाएकोमा । त्यो खेल सन्जीवका लागि प्रशिक्षकका रूपमा लिगमा डेब्यु थियो अनि आशिष त पहिलोपल्ट दशरथ रंगशालामा खेलिरहेका थिए । उनीहरू दुवैको निचोड थियो, हिमालयन शेर्पाले लिगमा सकारात्मक सुरुआत लिएको छ, यो बराबरी जितभन्दा कम्तीको छैन ।यसअघि सातदोबाटोस्थित एन्फा कम्प्लेक्समा भएको खेलमा सरस्वतीमाथि एनआरटी पूर्ण हाबी रह्यो । चार गोलको जितसँग सानदार सुरुआत लिन सफल रह्यो । गत सिजन एनआरटी लिगको अन्तिम स्थानमा थियो ।, त्यसैले यसपल्टको लिग सुरु हुन अगाडि नै उसको नामबाट २ अंक काटिएको थियो । यस जितपछि एनआरटी कम्तीमा सकारात्मक अंक पुगेको छ । सम्भवतः सरस्वती कमजोर भएको पनि होला । एनआरटीले पस्केको खेलमा गति थियो, खेल जित्ने चाहना पनि ।एनआरटी तीन विदेशी खेलाडी लिएर मैदानमा उत्रेको थियो । यसका लागि ३५ औं मिनेटमा जुनियर अनगुएनले निकनगुएले गोल गरे । कप्तान प्रकाश बुढाथोकीको कर्नरलाई उनले हेड गरे । बलले पोस्टको बाटो समातेको थियो । सरोज तामाङले ६९ औं मिनेटमा दोस्रो गोल थपे । सरोजले नै ८१ औं मिनेटमा तेस्रो गोल गरे । खेलको अन्त्यतिर जोर्डन एनडेम्बा ओओनाले चौथो गोल गरे । राजुकाजी शाक्यको प्रशिक्षणमा रहेको एनआरटीले सिद्ध गर्न खोज्यो, रेलिगेसनसहितको यसपल्टको लिगमा आफ्नो टिम कमजोर छैन ।